Tribunalul Comercial Cluj a decis falimentul Cluj Arena SA, societatea care a administrat stadionul cu același nume. Este vorba despre o datorie de peste 3 milioane de euro, bani ce ar fi trebuit să meargă spre bugetul de stat.

Cluj Arena SA, societatea care a administrat până anul trecut stadionul de 40 de milioane de euro a strâns o datorie către bugetul de stat în valoare de 15 milioane de lei. Adică peste 3 milioane de euro. Acum, Tribunalul Comercial din Cluj a decis ca societatea să intre în faliment. Lichidatorul judiciar a primit și sarcina de a găsi vinovații, așa cum se arată în decizia judecătorilor, care a fost publicată de stiridecluj.ro.

„Stabilește în sarcina lichidatorului judiciar provizoriu obligația de a depune la dosar în termen de 40 de zile de la deschiderea procedurii un raport asupra cauzelor și împrejurărilor ce au dus la apariția stării de insolvență a debitoarei, cu menționarea persoanelor cărora le-ar fi imputabilă conform art. 64 lit. a din Legea nr. 85/2014.

Dispune în sarcina lichidatorului judiciar provizoriu obligația de a efectua notificările prevăzute de art. 99-100 din Legea nr. 85/2014. Dispune în sarcina lichidatorului judiciar provizoriu obligația de a efectua inventarierea bunurilor debitoarei, în termen de 60 de zile de la deschiderea procedurii, conform art. 101 din Legea nr. 85/2014.

Dispune ridicarea dreptului de administrare al debitoarei. Dispune dizolvarea debitoarei SC C. A. SA. Dispune desemnarea administratorului special în vederea reprezentării intereselor asociaților. Dispune comunicarea prezentei instanțelor judecătorești în a căror jurisdicție se află sediul debitoarei și tuturor băncilor unde debitoarea are deschise conturi, această din urmă obligație fiind în sarcina lichidatorului judiciar provizoriu”, se arată în soluția pe scurt a instanței, publicată de stiridecluj.ro.

Cum s-a ajuns la această datorie? Forțată de lege, Primăria Cluj a solicitat plata impozitului pe construcție. S-a ajuns astfel la o datorie de 15 milioane de lei, sumă ce a dus la intrarea societății în faliment. Potrivit stiridecluj.ro, decizia dată de judecători înseamnă că Cluj Arena intră acum într-un proces de salvare, iar lichidatorul trebuie să vină cu un plan pentru recuperarea datoriilor.

Cluj Arena SA a fost o societate înființată de Consiliul Local Cluj, având ca scop administrarea stadionului. În toamna lui 2016, arena a trecut în administrarea Primăriei Cluj, ca urmare a datoriilor acumulate către buget.

